DA Den Europæiske Unions Tidende L 46/59

EFTA-TILSYNSMYNDIGHEDENS BESLUTNING

Nr. 235/09/KOL

af 20. maj 2009

om den midlertidige ordning om begrænset støtte

(Norge)

EFTA-TILSYNSMYNDIGHEDEN HAR (1) —

UNDER HENVISNING TIL aftalen om Det Europæiske Økonomiske Samarbejdsområde (2), særlig artikel 61-63 og protokol 26 til aftalen,

UNDER HENVISNING TIL aftalen mellem EFTA-staterne om oprettelse af en tilsynsmyndighed og en domstol (3), særlig artikel 24,

UNDER HENVISNING TIL artikel 1, stk. 3, i del I og artikel 4, stk. 3, i del II i protokol 3 til tilsyns- og domstolsaftalen (4),

UNDER HENVISNING TIL Tilsynsmyndighedens retningslinjer for anvendelsen og fortolkningen af EØS-aftalens artikel 61 og 62 (5), særlig del VIII - midlertidige regler vedrørende finanskrisen - midlertidige retningslinjer for statsstøtte, der ydes for at lette adgangen til finansiering under den nuværende finansielle og økonomiske krise (6), ændret ved Tilsynsmyndighedens beslutning 190/09/KOL af 22. april 2009 (7),

UNDER HENVISNING TIL Tilsynsmyndighedens beslutning nr. 195/04/KOL af 14. juli 2004 om gennemførelse af de bestemmelser, der henvises til i artikel 27 i del II i protokol 3 til aftalen mellem EFTA-staterne om oprettelse af en tilsynsmyndighed og en domstol (8), og

ud fra følgende betragtninger:

I. SAGSFREMSTILLING

1. Sagsforløb

Ved brev af 2. april 2009 (sag nr. 514308) anmeldte de norske myndigheder den midlertidige støtteordning i overensstemmelse med artikel 1, stk. 3, i del I i protokol 3.

2. Beskrivelse af den anmeldte foranstaltning

2.1. Støttens formål

De norske myndigheder anfører, at den økonomiske krise er begyndt af have indvirkning på realøkonomien. Den anmeldte foranstaltning indgår i en større pakke (9), der sigter på at afhjælpe alvorlige forstyrrelser i den norske økonomi. Gennem den anmeldte ordning er der mulighed for at yde begrænset støtte til virksomheder, der pludselig kommer til at stå i en situation, hvor de ikke kan låne nok eller ikke kan låne overhovedet. Herved bidrager ordningen til at afhjælpe de alvorlige forstyrrelser i den norske økonomi.

Ordningen er udtrykkelig baseret på artikel 61, stk. 3, litra b), i EØS-aftalen, herunder især afsnit 4.2 »forenelig, begrænset støtte« i de midlertidige retningslinjer.

2.2. Støttens art og form

Støtten ydes som gennemsigtig støtte som defineret i artikel 5 i den generelle gruppefritagelsesforordning (10), og især i form af direkte tilskud, tilbagebetalingspligtige tilskud, rentetilskud og garanterede offentlige lån med et støtteelement beregnet på basis af Tilsynsmyndighedens referencesats (11), der er gældende på datoen for støttens ydelse, og i form af offentlige garantier.

Garantiordningen, der forvaltes af Innovasjon Norge, anvendes normalt i overensstemmelse med den retsakt, der er henvist til i bilag XV i EØS-aftalen om de minimis-støtte (12). Det indebærer bl.a., at individuel støtte ydet til virksomheder, der ikke er kriseramte, behandles som gennemsigtig de minimis-støtte, hvis den garanterede del af det underliggende lån, der ydes som led i ordningen, ikke overstiger 1 500 000 EUR pr. virksomhed (750 000 EUR i transportsektoren). Til beregning af støtteelementet i offentlige lånegarantier, der overstiger 1 500 000 EUR, og i overensstemmelse med den mulighed, der er forudset i sidste led i fodnoten til punkt 4.3.2 (a) i de midlertidige retningslinjer, anvender de norske myndigheder som benchmark de »safe-harbour«-præmier, der er fastsat i bilaget til de midlertidige retningslinjer. Uafhængigt af, om garantierne ydes til SMV eller store virksomheder, beregnes det årlige støtteelement som følge af garantien som forskellen mellem de »safe-harbour«-præmier, der er fastsat i bilaget til de ændrede midlertidige retningslinjer, og de årlige præmier, der anvendes af de norske myndigheder.

2.3. Støtteforanstaltningens nationale retsgrundlag

Ordningens retsgrundlag er St.prp.nr. 1 (2008-2009) for det norske handels- og industriministerium, og et brev fra ministeriet til Innovasjon Norge (»Oppdragsbrev Innovasjon Norge«).

Ordningen træder i kraft, når den er godkendt af Tilsynsmyndigheden.

2.4. Forvaltning af ordningen

Den anmeldte ordning forvaltes af Innovasjon Norge.

2.5. Budget og varighed

De norske myndigheder har meddelt, at det for indeværende ikke er muligt at fremlægge et årsbudget for den anmeldte foranstaltning, da det almindelige budget for Innovasjon Norge blev forhøjet, uden at bevillingerne til den anmeldte ordning blev specificeret.

Støtten kan ydes indtil 31. december 2010.

2.6. Støttemodtager

Ordningen gælder for SMV og store virksomheder i hele Norge.

De norske myndigheder bekræfter, at der under ordningen hverken ydes støtte til store virksomheder, der den 1. juli 2008 var kriseramte virksomheder som defineret i punkt 2.1 i Tilsynsmyndighedens retningslinjer for statsstøtte til redning og omstrukturering af kriseramte virksomheder, eller til SMV, der på denne dato var kriseramte virksomheder som defineret i artikel 1, stk. 7, i den generelle gruppefritagelsesforordning.

Ordningen finder anvendelse på virksomheder, der ikke var kriseramte pr. 1. juli 2008, men som derefter blev det som følge af den globale finansielle og økonomiske krise.

2.7. Berørte sektorer, udelukkelse af eksportstøtte og støtte, der begunstiger indenlandske produkter på bekostning af importerede produkter

Den midlertidige ordning for begrænset støtte gælder alle sektorer med undtagelse af de sektorer, der er fastlagt i afsnit 4.2.2, punkt 38 g), i de midlertidige retningslinjer. Eksportstøtte og støtte, der begunstiger indenlandske varer og tjenester, er ikke omfattet af ordningen (afsnit 4.2.2 d) i de midlertidige retningslinjer).

2.8. Ordningens hovedelementer

De norske myndigheder bekræfter, at den nye ordning fuldt ud opfylder betingelserne i afsnit 4.2.2 i de midlertidige retningslinjer for tildeling af forenelig, begrænset støtte:

— støtten overstiger ikke 500 000 EUR brutto (før fradrag af skat og afgifter o. lign.) pr. virksomhed. Ydes støtten i form af andet end tilskud, svarer støttebeløbet til støttens bruttosubventionsækvivalent

— før støtten ydes, indhenter Innovasjon Norge en erklæring i skriftlig eller elektronisk form fra den pågældende virksomhed om enhver anden de minimis-støtte og enhver anden støtte vedrørende den pågældende foranstaltning, som den har modtaget i det løbende finansår, og kontrollerer, at støtten ikke vil bringe den samlede støtte, som virksomheden har modtaget i tidsrummet fra 1. januar 2008 til 31. december 2010, op over loftet på 500 000 EUR

— støtten ydes senest den 31. december 2010

— støtteordningen er ikke eksportstøtte eller støtte, der begunstiger indenlandske produkter frem for importerede

— hvis støtten under foranstaltningen kombineres med anden forenelig støtte, skal de maksimale støtteintensiteter, der er fastsat i de relevante retningslinjer eller i gruppefritagelsesforordningen overholdes

— under denne ordning ydes der hverken støtte til store virksomheder, der pr. 1. juli 2008 var kriseramte som defineret i punkt 2.1 i Tilsynsmyndighedens retningslinjer for statsstøtte til redning og omstrukturering af kriseramte virksomheder eller til SMV, som på denne dato var kriseramte som defineret i artikel 1, stk. 7, i den generelle gruppefritagelsesforordning, som indarbejdet i EØS-aftalen.

2.9. Overvågning og rapportering

De norske myndigheder bekræfter, at reglerne i de midlertidige retningslinjer om overvågning og rapportering er overholdt.

II. VURDERING

1. Forekomst af statsstøtte

I EØS-aftalens artikel 61, stk. 1, fastsættes det:

»1. Bortset fra de i denne aftale hjemlede undtagelser er støtte, som ydes af EF-medlemsstater, EFTA-stater eller ved hjælp af statsmidler under enhver tænkelig form, og som fordrejer eller truer med at fordreje konkurrencevilkårene ved at begunstige visse virksomheder eller visse produktioner, uforenelige med denne aftale i det omfang, den påvirker samhandelen mellem de kontraherende parter.«

Der er tale om statsmidler, eftersom den anmeldte ordning finansieres over det norske statsbudget. Foranstaltningen er selektiv, da den kun gælder for visse virksomheder. Foranstaltningen medfører, at der indrømmes modtagerne en fordel, fordi der stilles begrænset støtte til rådighed, som ikke ville være til rådighed for modtagerne uden foranstaltningen. Foranstaltningen påvirker samhandelen mellem EØS-staterne, da ordningen ikke er begrænset til modtagere, der er aktive i sektorer, hvor der ikke er nogen handel mellem EØS-staterne.

Tilsynsmyndigheden konkluderer på baggrund af det ovenfor anførte, at ordningen udgør statsstøtte som omhandlet i EØS-aftalens artikel 61, stk. 1.

2. Procedurekrav

I artikel 1, stk. 3, i del I i protokol 3 til tilsyns- og domstolsaftalen fastsættes det, at »EFTA-Tilsynsmyndigheden skal underrettes så betids om hver påtænkt indførelse eller ændring af støtteforanstaltninger, at den kan fremsætte sine bemærkninger hertil (…). Den pågældende stat må ikke føre de påtænkte foranstaltninger ud i livet, før proceduren er afsluttet med en endelig beslutning«.

De norske myndigheder har overholdt anmeldelseskravet ved at anmelde den midlertidige støtteordning ved brev af den 2. april 2009 (sag nr. 514308). De har endvidere meddelt, at ordningen ikke gennemføres, før den er godkendt af Tilsynsmyndigheden. Hermed har de overholdt standstill-forpligtelsen.

Tilsynsmyndigheden kan derfor konkludere, at de norske myndigheder har overholdt forpligtelserne i henhold til artikel 1, stk. 3, i del I i protokol 3.

3. Støttens forenelighed

Tilsynsmyndigheden har vurderet den anmeldte foranstaltnings forenelighed med EØS-aftalens artikel 61, stk. 3, litra b), sammenholdt med de midlertidige retningslinjer.

Ved vedtagelsen af de midlertidige rammebestemmelser erkendte Tilsynsmyndigheden (afsnit 4.1(33)), at »i lyset af den aktuelle finanskrises alvorlige karakter og dens virkninger for EFTA-staternes samlede økonomi finder Tilsynsmyndigheden, at det i et begrænset tidsrum kan være berettiget, at der ydes visse former for statsstøtte for at afhjælpe disse vanskeligheder, og at denne statsstøtte kan erklæres forenelig med EØS-aftalen på grundlag af aftalens artikel 61, stk. 3, litra b)«.

Sigtet med den anmeldte foranstaltning er at bidrage til at afhjælpe en alvorlig forstyrrelse i en EFTA-stats økonomi, og den er udformet, så den opfylder kravene for den nye kategori af støtte (»forenelig, begrænset støtte«) som beskrevet i afsnit 4.2.2 i de midlertidige retningslinjer.

Ifølge tilsynsmyndigheden opfylder den anmeldte foranstaltning alle betingelser i de midlertidige retningslinjer, især:

— støtten overstiger ikke et kontanttilskud på 500 000 EUR pr. virksomhed (i overensstemmelse med punkt 4.2.2 a) og f) i de midlertidige retningslinjer)

— støtten ydes i form af en støtteordning i overensstemmelse med punkt 4.2.2 b) i de midlertidige retningslinjer)

— støtten ydes til virksomheder, der ikke var kriseramte (13) pr. 1. juli 2008. Den kan eventuelt ydes til virksomheder, der ikke var kriseramte på denne dato, men derefter blev kriseramte som følge af den globale finansielle og økonomiske krise (i overensstemmelse med punkt 4.2.2 c) i de midlertidige retningslinjer)

— støtteordningen er ikke eksportstøtte eller støtte, der begunstiger indenlandske produkter frem for importerede produkter (i overensstemmelse med punkt 4.2.2 d) i de midlertidige retningslinjer)

— støtten ydes senest 31. december 2010 (i overensstemmelse med punkt 4.2.2 e) i de midlertidige retningslinjer)

— reglerne i de midlertidige retningslinjer om overvågning og rapportering er overholdt (afsnit 4.7(59) i de midlertidige retningslinjer).

Tilsynsmyndigheden finder derfor, at den anmeldte foranstaltning er nødvendig, velegnet og proportionel for at afhjælpe en alvorlig forstyrrelse af en EFTA-stats økonomi som defineret i punkt 4.1 i de midlertidige retningslinjer.

4. Konklusion

På grundlag af ovenstående vurdering finder Tilsynsmyndigheden, at den midlertidige ordning om begrænset støtte, som de norske myndigheder påtænker at indføre, er i overensstemmelse med de midlertidige retningslinjer og med EØS-aftalen, jf. EØS-aftalens artikel 61.

De norske myndigheder gøres opmærksom på forpligtelsen ifølge artikel 21 i del II i protokol 3 sammenholdt med artikel 6 i beslutning nr. 195/04/KOL til at indsende årlige rapporter om ordningens gennemførelse.

Der gøres endvidere opmærksom på, at Tilsynsmyndigheden skal underrettes om alle planer om ændring af denne ordning -

VEDTAGET FØLGENDE BESLUTNING:

Artikel 1

EFTA-Tilsynsmyndigheden har besluttet, at den ikke vil gøre indsigelse mod den midlertidige ordning om begrænset støtte, jf. EØS-aftalens artikel 61, stk. 3, litra b).

Artikel 2

Denne beslutning er rettet til kongeriget Norge.

Artikel 3

Kun den engelske udgave er autentisk.

Udfærdiget i Bruxelles, den 20. maj 2009. På EFTA-Tilsynsmyndighedens vegne Per SANDERUD Formand Kurt JÄGER Medlem af kollegiet

(1) Herefter benævnt »Tilsynsmyndigheden«.

(2) Herefter benævnt »EØS-aftalen«.

(3) Herefter benævnt »tilsyns- og domstolsaftalen«.

(4) Herefter benævnt protokol 3.

(5) Retningslinjer for anvendelse og fortolkning af EØS-aftalens artikel 61 og 62 samt artikel 1 i protokol 3 til tilsyns- og domstolsaftalen, vedtaget og udstedt af EFTA-Tilsynsmyndigheden den 19. januar 1994 og offentliggjort i Den Europæiske Unions Tidende (EFT L 231 af 3.9.1994, s. 1, og EØS-tillæg nr. 32 af 3.9.1994, s. 1, herefter benævnt retningslinjerne for statsstøtte). Den ajourførte version af disse retningslinjer er offentliggjort på Tilsynsmyndighedens websted: http://eftasurv.int/fieldsofwork/fieldstateaid/guidelines/.

(6) Herefter benævnt de midlertidige retningslinjer.

(7) EUT L 15 af 20.1.2011, s. 26, og EØS-tillæg nr. 3 af 20.1.2011, s. 31.

(8) EUT L 139 af 25.5.2006, s. 37, og EØS-tillæg nr. 26 af 25.5.2006, s. 1, som ændret ved afgørelse nr. 319/05/KOL af 14. december 2005 (EUT L 113 af 27.4.2006, s. 24, og EØS-tillæg nr. 21 af 27.4.2006, s. 46).

(9) Som følge af problemerne på det norske arbejdsmarked ændrede den norske regering statsbudgettet for 2009 med St.prp. nr. 37 (2008-2009) (en hvidbog). Selv om den midlertidige ordning om begrænset støtte ikke udtrykkeligt indgår i St.prp. nr. 37 (2008-2009), finansieres den inden for rammerne af den budgetforhøjelse til Innovasjon Norge, der godkendes ved denne ændring.

(10) Indarbejdet i bilag XV (statsstøtte) til EØS-aftalen ved Det Blandede EØS-udvalgs afgørelse nr. 120/2008, (EUT L 339 af 18.12.2008, s. 111, og EØS-tillæg nr. 79 af 18.12.2008, s. 20.)

(11) Referencesatsen beregnes på basis af kapitlet om metoden for fastsættelse af referencesatsen og kalkulationsrenten i tilsynsmyndighedens retningslinjer, som ændret ved Tilsynsmyndighedens beslutning nr. 788/08/KOL af 17. december 2008. Den gældende referencesats beregnes ved tillæg af passende margener til basissatsen. Den gældende basissats offentliggøres på Tilsynsmyndighedens hjemmeside.

(12) Kommissionens forordning (EF) nr. 1998/2006 af 15. december 2006 om anvendelse af traktatens artikel 87 og 88 på de minimis-støtte (EUT L 379 af 28.12.2006, s. 5 )blev indarbejdet i bilag XV (statsstøtte) til EØS-aftalen ved Det Blandede EØS-udvalgs afgørelse nr. 29/2007 (EUT L 209 af 9.8.2007, s. 52, og EØS-tillæg nr. 38 af 9.8.2007, s. 34).

(13) For store virksomheder, se punkt 2.1 i retningslinjerne om statsstøtte til omstrukturering af kriseramte virksomheder. For SMV, se artikel 1, stk. 7, i definitionen af den generelle gruppefritagelsesforordning.